Document ID: 32008D0693

ODLOČBA KOMISIJE
z dne 13. avgusta 2008
o spremembi Odločbe C(2006) 4332 o določitvi okvirne letne razporeditve odobritev za prevzem obveznosti Skupnosti iz Evropskega sklada za ribištvo po državah članicah za obdobje od 1. januarja 2007 do 31. decembra 2013
(notificirano pod dokumentarno številko C(2008) 4358)
(2008/693/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 1198/2006 z dne 27. julija 2006 o Evropskem skladu za ribištvo (1) in zlasti člena 14 Uredbe,
ob upoštevanju naslednjega:
(1)
V Odločbi Komisije C(2006) 4332 z dne 4. oktobra 2006 (2) je po državah članicah za obdobje od 1. januarja 2007 do 31. decembra 2013 določena okvirna letna razporeditev odobritev za prevzem obveznosti Skupnosti za regije, ki so upravičene do financiranja iz Evropskega sklada za ribištvo (v nadaljnjem besedilu „ESR“) v okviru nekonvergenčnega cilja, odobritev za prevzem obveznosti Skupnosti za regije, upravičene do financiranja iz ESR v okviru konvergenčnega cilja, ter skupnih odobritev za prevzem obveznosti Skupnosti iz ESR.
(2)
V skladu s točko 48 Medinstitucionalnega sporazuma med Evropskim parlamentom, Svetom in Komisijo z dne 17. maja 2006 o proračunski disciplini in dobrem finančnem poslovodenju (3) sta Evropski parlament in Svet s Sklepom 2008/371/ES odobrila prenos sredstev, ki niso bila uporabljena v letu 2007 zaradi zamud pri sprejemanju nekaterih operativnih programov, na naslednja leta.
(3)
Člen 74 Uredbe (ES) št. 1198/2006 določa, da se prva proračunska obveznost prevzame, preden Komisija sprejme odločitev o odobritvi operativnega programa. Člen 75(2) Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (4), določa, da mora institucija ali organi, na katere je ta institucija prenesla pooblastila, pred odobritvijo izdatka sprejeti odločitev o financiranju. Zaradi tega bo ta odločba Komisije tudi odločitev o financiranju za operativne programe Belgije, Irske, Malte, Poljske, Slovenije, Madžarske in Združenega kraljestva, ki niso bili sprejeti v letu 2007, in zato omogočajo prvo proračunsko obveznost glede zgoraj navedenih operativnih programov pred sprejetjem Odločbe Komisije o odobritvi zgoraj navedenih operativnih programov.
(4)
Odločbo C(2006) 4332 je zato treba ustrezno spremeniti -
SPREJELA NASLEDNJO ODLOČBO:
Člen 1
Priloga I k Odločbi C(2006) 4332 se nadomesti s Prilogo k tej odločbi.
Člen 2
Prispevki iz ESR za leto 2008 v zvezi z operativnimi programi za Belgijo, Irsko, Malto, Poljsko, Slovenijo, Madžarsko in Združeno kraljestvo ločeno, za konvergenčne in nekonvergenčne cilje, znašajo 138 122 568 EUR oziroma 26 140 015 EUR po tekočih cenah in jih je treba naložiti po proračunskih postavkah 11 06 12 in 11 06 13.
Člen 3
Ta odločba velja od tretjega dne po sprejetju.
Člen 4
Odločba je naslovljena na države članice.
V Bruslju, 13. avgusta 2008

Labels: 2
19
6
18
15